Nem lesz kilométerhiányuk a csapatoknak
Idén is több hosszú túra vár az élvonal és a másodosztály résztvevőire. Kiszámoltuk, pontosan mennyi is az annyi!
Kapcsolódó cikkek

-   Folytatódnak a stadionépítések
-   Lesz-e új Haladás-stadion?
-   Ősszel otthon, tavasszal Felcsúton
-   Multifunkcionális stadion épül
-   Hol játszik majd az MTK?
-   Elkészült az új Fradi-stadion

Gyorsan szeretnél értesülni a Rangadó.hu híreiről? Csatlakozz hozzánk! Klikk és like a Facebook-on!

Múlt pénteken vette kezdetét az OTP Bank Liga 2014–2015-ös kiírása. Az NB I-ben idén is 16 csapat szerepel, és az elmúlt évekhez hasonlóan a mostani szezonban is oda-visszavágós rendszerben zajlanak a küzdelmek. A bajnokságban a négy fővárosi csapat mellett 12 vidéki együttes lép pályára. A Rangadó.hu legújabb összeállításában azt mutatjuk be, melyik csapatnak mennyit kell utazással töltenie.

A Nyíregyháza utazik a legtöbbet

A csapatok közül az újonc Nyíregyházára vár a leghosszabb túra ebben a szezonban: a 15 idegenbeli találkozójáért majdnem kilencezer kilométert tesz meg oda-vissza az együttes, és az azt elkísérő legfanatikusabb szurkolók.

A szintén keleten tanyázó Debrecen és a nyugati végről érkező Szombathelyi Haladás nyolcezer kilométer körül számolhat majd az üzemanyag-költségekkel, és a diósgyőri, valamint a pécsi csapatbuszok kilométeróráiba is kerül legalább hétezer egység.

A legkényelmesebb helyzetben természetesen a fővárosi csapataink vannak: a négy együttes egyikének sem kell négyezer kilométernél többet utaznia ebben a szezonban – legalábbis a bajnoki mérkőzések miatt.

*a számításokhoz a Google útvonaltervezőjét használtuk, stadiontól stadionig. Az MTK ebben a szezonban a Bozsik-stadionban játssza mérkőzéseit, a Videoton pedig tavasszal Felcsúton lép pályára.

Az NB II-ben a Sopronra várhat a legtöbb utazás

Összegzésünkből az augusztus közepén induló, összevont NB II-es bajnokságot sem hagyjuk ki.

Természetesen nem meglepetés, hogy itt is a vidéki csapatoknak, köztük is az országhatárhoz közeli városok együtteseinek kell a legtöbbet utazniuk: a Sopron, Balmazújváros, Szeged, Zalaegerszeg, Békéscsaba ötös várhatóan hétezer kilométer felett túrázik idén (oda-vissza). Közülük a szegedi drukkereknek lesz a legnehezebb dolguk, hiszen csapatuk Gyulán játssza tétmeccseit, így a hazai bajnokikra is útra kell kelniük.

Számításaink szerint az élvonalból kieső Kaposvárra mintegy 6500 kilométer vár, míg a Mezőkövesd, Ajka, Gyirmót trió az ötezres határt lépheti át jelentősen.

A legjobb helyzetben itt is a fővárosi, illetve ahhoz közeli csapatok vannak: a Vasas, Soroksár, Szigetszentmiklós, Csákvár négyes még nagy kerülőkkel is bőven megúszhatja ötezer kilométer alatt.
NB I